**AWDURDOD TÂN AC ACHUB GOGLEDD CYMRU**

Cofnodion cyfarfod Awdurdod Tân ac Achub Gogledd Cymru a gynhaliwyd ddydd Llun 19 Mawrth 2018 yn Siambr Cyngor Bwrdeistref Sirol Conwy, Bodlondeb, Conwy. Dechreuodd y cyfarfod am 10.30 y bore.

|  |  |
| --- | --- |
| **Y Cynghorydd** | **Yn cynrychioli** |
| M Ll Davies (Cadeirydd) | Cyngor Sir Ddinbych |
| B Blakeley | Cyngor Sir Ddinbych |
| M Bateman | Cyngor Sir y Fflint |
| A Daniels | Cyngor Gwynedd |
| A Davies | Cyngor Sir Ddinbych |
| M Dixon | Cyngor Bwrdeistref Sirol Wrecsam |
| A I Dunbar | Cyngor Sir y Fflint |
| V Gay | Cyngor Sir y Fflint |
| S Glyn | Cyngor Gwynedd |
| R Griffiths | Cyngor Sir Ynys Môn |
| J B Hughes | Cyngor Gwynedd |
| E W Jones | Cyngor Sir Ynys Môn |
| P R Lewis | Cyngor Bwrdeistref Sirol Conwy |
| S Lloyd-Williams | Cyngor Bwrdeistref Sirol Conwy |
| G Lowe | Cyngor Bwrdeistref Sirol Wrecsam |
| R E Parry | Cyngor Bwrdeistref Sirol Conwy |
| D Rees | Cyngor Sir Ynys Môn |
| R Roberts | Cyngor Bwrdeistref Sirol Wrecsam |
| P Shotton | Cyngor Sir y Fflint |
| J R Skelland | Cyngor Bwrdeistref Sirol Wrecsam |
| A Tansley | Cyngor Bwrdeistref Sirol Conwy |
| W O Thomas | Cyngor Sir y Fflint |
| G G Williams | Cyngor Gwynedd |
| D Wisinger | Cyngor Sir y Fflint |

**Hefyd yn bresennol:**

S A Smith (Prif Swyddog Tân a Phrif Weithredwr); C P Everett (Clerc a Swyddog Monitro’r Awdurdod); K W Finch (Trysorydd i’r Awdurdod); R Simmons ac R Fairhead (Prif Swyddogion Tân Cynorthwyol); S Morris (Prif Swyddog Cynorthwyol); J Brown (Pennaeth Cyllid); T Williams (Rheolwr Cyfathrebu Corfforaethol); S Forrest (Cyfrifydd, Adran y Trysorydd, Cyngor Bwrdeistref Sirol Conwy); A Davies (Swyddog Cyswllt Aelodau).

YMDDIHEURIADAU

|  |  |
| --- | --- |
| **Y Cynghorydd** | **Yn cynrychioli** |
| B Apsley | Cyngor Bwrdeistref Sirol Wrecsam |

1 DATGAN BUDDIANNAU

1.1 Ni ddatganwyd unrhyw fuddiannau.

2 COFNODION Y CYFARFOD A GYNHALIWYD AR 18 RHAGFYR 2017

2.1 Cafodd cofnodion cyfarfod yr Awdurdod Tân ac Achub a gynhaliwyd ar 18 Rhagfyr eu cyflwyno i’w cymeradwyo.

2.2 **PENDERFYNWYD cymeradwyo cofnodion y cyfarfod yn gofnod gwir a chywir.**

3 MaterION YN CODI

3.1 Tîm Cymorth Cymunedol – rhoddodd y PST wybod i’r aelodau fod yr Awdurdod wedi llwyddo i gael £46k o refeniw gan Lywodraeth Cymru er mwyn talu costau’r ATA ar gyfer parhau gyda’r prosiect hyd at ddiwedd mis Mai. Ond oni bai y daw cyllid cynaliadwy o ffynhonnell allanol, bydd y prosiect yn dod i ben ddiwedd mis Mai pan fydd contractau’r gweithwyr yn darfod; bydd yr uned yn cael ei chwalu a’r gweithwyr yn cael eu diswyddo. Mynegodd yr aelodau siom fawr nad oedd cyllid allanol wedi dod. Cadarnhaodd y PST y bydd yn ysgrifennu at y Gweinidog er mwyn rhoi gwybod iddo am y sefyllfa; roedd yr aelodau o blaid mynd ati fel hyn, gan ofyn i’r llythyr sôn am eu pryderon fod gwasanaeth mor werthfawr yn cael ei golli. Cadarnhaodd y Clerc y byddai’n trafod llwybrau ariannu posibl eraill gyda’r PST y tu allan i’r cyfarfod.

3.2 Cyllideb 2018/19 – cadarnhaodd y Clerc na fu’n rhaid cael pwerau dirprwyedig a bod y gyllideb wedi aros fel yr hyn a gymeradwywyd gan yr aelodau yn y cyfarfod ym mis Rhagfyr 2017.

4 MATERION BRYS

4.1 Nid oedd unrhyw faterion brys.

5 ADRODDIAD Y CADEIRYDD

5.1 Roedd yr adroddiad yn rhestru’r cyfarfodydd a’r digwyddiadau yr aeth y Cyng. M Ll Davies a’r Cyng. P R Lewis iddynt rhwng Ionawr a Mawrth 2018 fel Cadeirydd a Dirprwy Gadeirydd Awdurdod Tân ac Achub Gogledd Cymru.

5.2 Manteisiodd y Cyng. Shotton ar y cyfle i ddiolch i dîm y Ffenics am eu gwaith caled gyda’r bobl ifanc. Dywedodd mai pleser oedd mynychu’r seremonïau cyrhaeddiad a gynhaliwyd ar ddiwedd y cwrs wythnos.

5.2 **PENDERFYNWYD nodi’r wybodaeth a ddarparwyd.**

6 CYMERADWYO CYNLLUNIAU LLESIANT DRAFFT BYRDDAU GWASANAETHAU CYHOEDDUS GOGLEDD Cymru

6.1 Cafodd yr adroddiad ei gyflwyno er mwyn i’r aelodau gymeradwyo cynllun llesiant lleol y pedwar Bwrdd Gwasanaethau Cyhoeddus yng Ngogledd Cymru.

6.2 Roedd Deddf Llesiant Cenedlaethau’r Dyfodol (Cymru) 2015 yn gosod dyletswydd ar Fyrddau Gwasanaethau Cyhoeddus i baratoi a chyhoeddi eu cynlluniau llesiant lleol cyntaf erbyn 3 Mai 2018. Mae ATAGC yn un o bartneriaid statudol y byrddau, felly rhaid i’r cynlluniau llesiant lleol gael eu cymeradwyo, gan aelodau statudol unigol y byrddau sydd wedi paratoi’r cynlluniau hynny yn ogystal â gan y byrddau eu hunain, cyn iddynt gael eu cyhoeddi.

6.3 Cafodd yr aelodau drosolwg o bob un o’r pedwar cynllun a gafodd eu cyflwyno iddynt, fel a ganlyn:

1. cafodd cynllun Conwy a Sir Ddinbych ei gyflwyno gan y Cyng. Gareth Jones, aelod o’r Bwrdd;
2. cafodd cynllun Gwynedd a Môn ei gyflwyno gan Ffion Johnstone, Cadeirydd y Bwrdd;
3. cafodd cynllun Sir y Fflint ei gyflwyno gan Colin Everett, Cadeirydd y Bwrdd; a
4. cafodd cynllun Wrecsam ei gyflwyno gan Lyndsey Rawlinson, Cadeirydd y Bwrdd.

6.4 Fe wnaeth yr aelodau longyfarch pob un o’r byrddau gwasanaethau lleol am greu’r cynlluniau, ac roeddent yn edrych ymlaen at eu gweld yn cael eu gwireddu yn y dyfodol, a phwysleisiwyd bod gweithio ar y cyd yn rhan hanfodol o’r cynlluniau. Dywedodd y Clerc y bydd y cynlluniau, oherwydd eu natur, yn newid ac yn cael eu diweddaru dros amser.

6.5 **PENDERFYNWYD cymeradwyo cynlluniau’r pedwar bwrdd gwasanaethau cyhoeddus. Ond os bydd unrhyw un o’r cynlluniau’n cael eu newid ar ôl iddynt gael eu cymeradwyo gan yr Awdurdod, ond cyn iddynt gael eu cyhoeddi gan y Bwrdd, mae’r aelodau’n awdurdodi’r Prif Swyddog Tân i benderfynu ar ran yr Awdurdod a yw’r newidiadau’n ddigon arwyddocaol i fod angen ailgyflwyno’r cynlluniau i’r Awdurdod i’w hystyried ymhellach.**

Gadawodd y Cyng. J B Hughes y cyfarfod ar yr adeg hon.

7 CYNLLUN GWELLA A LLESIANT DRAFFT 2018-19

7.1 Cyflwynodd PSC Morris Gynllun Gwella a Llesiant drafft 2018-19 er mwyn i’r aelodau gael ei gymeradwyo er mwyn gallu ei gyhoeddi erbyn 31 Mawrth 2018 yn unol â’r ddeddfwriaeth.

7.2 **PENDERFYNWYD cymeradwyo Cynllun Gwella a Llesiant drafft 2018-19 i’w gyhoeddi ar wefan yr Awdurdod cyn diwedd Mawrth 2018.**

8 ALLDRO AMCANOL 2017-2018

8.1 Cyflwynodd y Trysorydd yr adroddiad a oedd yn rhoi alldro amcanol wedi’i amcangyfrif i’r aelodau, am flwyddyn ariannol 2017-2018.

8.2 Nododd yr aelodau fod yr arwyddion cyfredol yn dweud na fydd unrhyw danwariant ac y bydd angen £215,385 o gronfeydd wrth gefn i gefnogi’r gyllideb ar gyfer 2017-2018. Mae hyn yn cynnwys diwygio’r polisi Darpariaeth Isafswm Refeniw a gymeradwywyd gan yr aelodau yng nghyfarfod yr ATA ym mis Rhagfyr. I ymateb i ymholiad gan un o’r aelodau am gyflogau diffoddwyr tân, cadarnhawyd bod y trafodaethau’n parhau ar lefel genedlaethol.

8.3 **PENDERFYNWYD nodi sefyllfa ariannol yr Awdurdod.**

Gadawodd y Cynghorwyr A I Dunbar, P Shotton a D Wisinger y

Cyfarfod ar yr adeg hon.

9 RHEOLI’R TRYSORLYS A DANGOSYDDION DARBODUS 2018/19

9.1 Cyflwynodd y Trysorydd yr adroddiad i’r aelodau, i nodi’r dangosyddion darbodus, strategaeth rheoli’r trysorlys, a’r polisi darpariaeth isafswm refeniw ar gyfer 2018/19.

9.2 Cafodd yr adroddiad ei gyflwyno i’r Pwyllgor Archwilio ar 29 Ionawr 2018 er mwyn i’r aelodau adolygu’r cynnwys cyn iddo gael ei gyflwyno i’r Awdurdod Tân ac Achub. Yn dilyn cyflwyniad yn tynnu sylw at feysydd allweddol yr adroddiad, fe wnaeth y Pwyllgor Archwilio argymell bod yr Awdurdod Tân ac Achub yn cymeradwyo’r adroddiad.

9.3 **PENDERFYNWYD cymeradwyo pob un o’r tair elfen allweddol sydd yr adroddiad, fel y nodir isod:**

1. **y Dangosyddion Darbodus;**
2. **Strategaeth Rheoli’r Trysorlys ar gyfer 2018/19;**
3. **y Strategaeth Fuddsoddi.**

10 trefniadau llywodraethu a chyllid ar gyfer ATAau YNG NGHYMRU

10.1 Cyflwynodd y PST yr adroddiad er mwyn sicrhau bod yr aelodau’n ymwybodol o gynllun Llywodraeth Cymru i adolygu trefniadau ariannol a llywodraethu awdurdodau tân ac achub (ATAau) yng Nghymru.

10.2 Mae Llywodraeth Cymru wedi mynegi bwriad clir i wneud newidiadau i drefniadau cyllid a llywodraethu presennol yr ATAau yng Nghymru.   
Mae Ysgrifennydd y Cabinet dros Lywodraeth Leol a Gwasanaethau Cyhoeddus wedi ysgrifennu at Gadeiryddion y tri ATA i nodi ei bryderon ac i wahodd barn ynglŷn â sut y gellid mynd i’r afael â’r pryderon hyn. Ni wyddom ar hyn o bryd beth yw’r amserlenni ar gyfer cyflwyno unrhyw newidiadau.

10.3 Nodwyd y bydd y tri ATA yn cyflwyno ymateb ar y cyd i’r llythyr a ddaeth gan Alun Davies AC.

10.4 **PENDERFYNWYD**

**(i) nodi cynnwys llythyr Ysgrifennydd y Cabinet dyddiedig 21 Chwefror 2018;**

**(ii) ei gwneud yn ofynnol i’r Cadeirydd, y Dirprwy Gadeirydd, y Prif Swyddog Tân, y Clerc a’r Trysorydd weithio gyda’r ddau ATA arall yng Nghymru ar gydlynu ymateb ar y cyd; a**

**(iii) nodi y bydd yr Aelodau’n cael gwybod am y cynnydd ac unrhyw ddatblygiadau pellach.**

11 BUDDION PENSIWN YCHWANEGOL (bpy) CYNLLUNIAU PENSIWN Y DIFFODDWYR TÂN

11.1 Cyflwynodd y PST yr adroddiad i roi gwybod i’r aelodau am y materion cyfredol sy’n codi o ran trin taliadau dyrchafiad dros dro o dan Gynllun Pensiwn y Diffoddwyr Tân (FPS 1992).

11.2 Roedd gofyn i’r aelodau hefyd benderfynu a ddylai taliadau dyrchafiad dros dro i aelodau Cynllun FPS 1992 gael eu hystyried yn rhai pensiynadwy a’u trin fel Buddion Pensiwn Ychwanegol ynteu eu categoreiddio fel taliadau amhensiynadwy.

11.3 Nodwyd bod rhaid i’r Awdurdod Tân ac Achub o dan Reoliadau Cynllun Pensiwn y Diffoddwyr Tân wneud penderfyniadau am faterion sy’n gysylltiedig â gweinyddu cynlluniau pensiwn y diffoddwyr tân. Rhaid i’r Awdurdod wneud penderfyniad ynglŷn â thrin taliadau dyrchafiad dros dro; yna bydd y penderfyniad yn cael ei ymgorffori yn y Polisi Disgresiwn a fydd yn cael ei adolygu ym mis Mehefin.

11.4 Roedd yr aelodau o’r farn y dylid trin taliadau dyrchafiad dros dro i aelodau cynllun pensiwn FPS 1992 gael eu hystyried yn rhai pensiynadwy, gan nodi y bydd y dyddiad pryd y daw hynny i rym yn cael ei drafod gyda’r undebau llafur a bod y mater yn debygol o ddigwydd cyn gynted ag y bo modd yn ymarferol.

11.5 **PENDERFYNWYD:**

**(i) nodi’r wybodaeth a ddarparwyd; a**

**(ii) cymeradwyo y dylid ystyried taliadau dyrchafiad dros dro i aelodau cynllun FPS 1992 yn rhai pensiynadwy a’u trin fel buddion pensiwn ychwanegol.**

12 DATGANIAD AR BOLISI TÂL

12.1 Cyflwynodd y Trysorydd yr adroddiad a oedd yn ceisio cymeradwyaeth yr aelodau i’r datganiad ar bolisi tâl ar gyfer 2018/19.

12.2 Nodwyd bod rhaid i’r Awdurdod lunio datganiad ar bolisi tâl yn flynyddol dan Adran 38(1) o Ddeddf Lleoliaeth 2011. Mae’r datganiad yn cydymffurfio â’r nodiadau cyfarwyddyd ar fater ‘Tryloywder Cydnabyddiaeth Ariannol Uwch Reolwr yn y Sector Cyhoeddus Datganoledig yng Nghymru’ a luniwyd gan Gomisiwn Staff y Gwasanaethau Cyhoeddus.

12.3 **PENDERFYNWYD cymeradwyo’r datganiad polisi cyflogau am y flwyddyn ariannol i ddod, sef 2018/19.**

13 ADRODDIAD BLYNYDDOL Y PWYLLGOR SAFONAU I’R AWDURDOD TÂN AC ACHUB

13.1 Cyflwynodd y Clerc yr adroddiad a oedd yn gofyn i’r aelodau nodi a chymeradwyo adroddiad blynyddol y Pwyllgor Safonau.

13.2 Esboniodd y Clerc mai ar 14 Mawrth 2018 y cyfarfu’r Pwyllgor oherwydd y tywydd gwael, felly gofynnwyd i’r aelodau nodi bod y paragraff ar gwynion yn erbyn aelodau’r Awdurdod Tân ac Achub yn darllen fel a ganlyn erbyn hyn:

“Ni fu unrhyw gwynion ynglŷn ag aelodau’r ATA yn ystod y cyfnod hwn. Fodd bynnag, fe fynegwyd cwynion am lefel presenoldeb aelodau’r ATA yn y cyfarfodydd, a bydd hyn yn cael ei adolygu yng nghyfarfod y Pwyllgor Safonau ym mis Medi 2018.”

13.3 Y newid arall i’w nodi oedd mai dyma pwy oedd yn bresennol yn y cyfarfod:

Antony P Young

Sally Ellis

Julia Hughes

Y Cynghorydd Owen Thomas

13.4 **penderfynwyd nodi’r uchod a chymeradwyo adroddiad blynyddol y Pwyllgor Safonau.**

14 CYTUNDEB LEFEL GWASANAETH CLERC/SWYDDOG MONITRO: DATGANIADAU O DDIDDORDEB

14.1 Rhoddodd y PST wybod i’r aelodau fod y cytundeb lefel gwasanaeth rhwng yr Awdurdod a Chyngor Sir y Fflint i ddarparu gwasanaethau clerc/swyddog monitro a chyngor cyfreithiol i’r Awdurdod wedi dod i ben. Bydd cynigion yn cael eu cyflwyno i’r Panel Gweithredol er mwyn adolygu’r cytundeb.

14.2 **PENDERFYNWYD nodi’r wybodaeth a ddarparwyd.**

15 cofnodion cyfarfodydd

15.1 Cafodd cofnodion y cyfarfodydd a ganlyn eu cyflwyno er gwybodaeth:

* cyfarfod y Pwyllgor Archwilio a gynhaliwyd ar 29 Ionawr 2018
* cyfarfod y Panel Gweithredol a gynhaliwyd ar 12 Chwefror 2018.

15.2 **PENDERFYNWYD nodi’r cofnodion er gwybodaeth.**